Τζο Μάντσιν

Ο Τζόζεφ Μάντσιν ΙΙΙ (αγγλικά: Joseph "Joe" Manchin III, 24 Αυγούστου 1947), είναι Αμερικανός πολιτικός και οικονομολόγος, που υπηρέτησε ως Γερουσιαστής των Ηνωμένων Πολιτειών για την πολιτεία της Δυτικής Βιρτζίνια από το 2010 ως το 2025. Ήταν μέλος του Δημοκρατικού Κόμματος ως το 2024, οπότε ανεξαρτητοποιήθηκε. 

Από τον Ιανουάριο του 2021 έως τον Ιανουάριο του 2023 διατέλεσε πρόεδρος της Επιτροπής Ενέργειας της Γερουσίας των Ηνωμένων Πολιτειών.    

Προηγουμένως, υπηρέτησε επίσης, ως 34ος Κυβερνήτης της Δυτικής Βιρτζίνια από το 2005 έως το 2010, καθώς και ως πολιτειακός Υπουργός Εσωτερικών της Δυτικής Βιρτζίνια από το 2001 έως το 2005.   

Ο Μάντσιν θεωρούνταν μετριοπαθής συντηρητικός Δημοκρατικός" και συχνά αναφερόταν ως ο πιο συντηρητικός Δημοκρατικός Γερουσιαστής. Ο Μάντσιν ήταν γερουσιαστής μιας από τις πιο συντηρητικές και Ρεπουμπλικανικές πολιτείες των ΗΠΑ, της Δυτικής Βιρτζίνια, αλλά παρόλα αυτά καταφέρνε να έχει εκλογική επιτυχία και αποδοχή. Κατά τη λήξη της θητείας του στη Γερουσία ήταν ο τελευταίος Δημοκρατικός που κατείχε υψηλόβαθμο αξίωμα στην Δυτική Βιρτζίνια.

 Βιογραφία 
Ο Τζο Μάντσιν, γεννήθηκε στις 24 Αυγούστου 1947, στο Φάρμινγκτον -μιας κωμόπολης- της Δυτικής Βιρτζίνια. Είναι γιος του Τζον Μάντσιν και της Μαίρυ Γκουζντ. Έχει Ιταλική καταγωγή από τον πατέρα του, και Τσεχοσλοβακική καταγωγή από την μητέρα του.  

Αποφοιτώντας από το Λύκειο του Φάρμινγκτον, εισήχθη το 1965, στην Σχολή Αθλητισμού και Ποδοσφαίρου του Πανεπιστημίου της Δυτικής Βιρτζίνια την οποία όμως εγκατέλειψε ύστερα από έναν τραυματισμό το 1966. Έτσι σπούδασε Διοίκηση Επιχειρήσεων και Οικονομικά στο Πανεπιστήμιο της Δυτικής Βιρτζίνια και έλαβε πτυχίο (BBA) το 1970. 

Κατά τα πρώτα χρόνια ύστερα από την αποφοίτησή του από το Πανεπιστήμιο, εργάστηκε στην επιχείρηση της οικογένειάς του.

 Πρώιμη πολιτική καριέρα 

 Πολιτειακή Βουλή των Αντιπροσώπων της Δυτ. Βιρτζίνια (1982-1986) 
Το 1982, ο Μάντσιν σε ηλικία 35 ετών, εκλέχθηκε Μέλος της πολιτειακής Βουλής των Αντιπροσώπων της Δυτικής Βιρτζίνια από την 31η πολιτειακή περιφέρεια. Επανεξελέγη το 1984. 

 Πολιτειακή Γερουσία της Δυτ. Βιρτζίνια (1986-1996) 
Το 1986, εξελέγη πολιτειακός Γερουσιαστής στην πολιτειακή Γερουσία της Δυτικής Βιρτζίνια για την 14η περιφέρεια. Επανεκλεγόνταν έως το 1996, όπου είχε θέσει υποψηφιότητα για τη θέση του Κυβερνήτη της Δυτικής Βιρτζίνια, την οποία έχασε. 

 Πολιτειακός Υπουργός Εσωτερικών της Δυτ. Βιρτζίνια (2001-2005) 
Το 2000, εξελέγη Πολιτειακός Υπουργός Εσωτερικών (Γενικός Γραμματέας της Πολιτείας) της Δυτικής Βιρτζίνια, θέση την οποία ανέλαβε στις 15 Ιανουαρίου 2001. Παρέμεινε στο αξίωμα, έως τις 17 Ιανουαρίου 2005, όπου ανέλαβε Κυβερνήτης της Δυτικής Βιρτζίνια.

 Κυβερνήτης της Δυτικής Βιρτζίνια (2005-2010) 

 Πρώτη θητεία (2005-2009) 
Στις Κυβερνητικές εκλογές του 2004, για τη θέση του Κυβερνήτη της Δυτικής Βιρτζίνια, ο Τζο Μάντσιν, εξελέγη στο αξίωμα με αυξημένη πλειοψηφία ψήφων (63,5%) έναντι 34,0% του Ρεπουμπλικανού ανθυποψήφιού του, Μόντι Ουόρνερ . 

Ανέλαβε καθήκοντα Κυβερνήτη, στις 17 Ιανουαρίου 2005. 

 Δεύτερη θητεία (2009-2010) 
Στις Κυβερνητικές εκλογές του 2008, ο Μάντσιν, επανεξελέγη Κυβερνήτης της Δυτικής Βιρτζίνια, με ακόμη μεγαλύτερη πλειοψηφία από την πρώτη του εκλογική νίκη το 2004, με ποσοστό 70%, έναντι 25,7% του Ρεπουμπλικανού ανθυποψηφίου του, Ρας Γουίκς. 

Το 2008, διατέλεσε Πρόεδρος της Ένωσης Δημοκρατικών Κυβερνητών των ΗΠΑ. 

Το 2010, εξελέγη Πρόεδρος της Εθνικής Ένωσης Κυβερνητών των ΗΠΑ.  

Ο Μάντσιν, ήταν από τους πιο δημοφιλείς Κυβερνήτες των ΗΠΑ, και είχε καταταχθεί με ποσοστό αποδοχής 74% από την "SurveyUSA".

 Γερουσιαστής των Ηνωμένων Πολιτειών (2010-2025) 
Ύστερα από τον θάνατο του εν ενεργεία Γερουσιαστή Ρόμπερτ Μπιρντ, στις 28 Ιουνίου 2010, ο Μάντσιν, ανακοίνωσε ότι θα είναι υποψήφιος στην ειδική εκλογή για την θέση του Γερουσιαστή. Στην ειδική εκλογή στις 2 Νοεμβρίου 2010, εκλέχθηκε Γερουσιαστής των Ηνωμένων Πολιτειών για την πολιτεία της Δυτικής Βιρτζίνια, με ποσοστό 54%. Στις εκλογές του 2012, ο Μάντσιν, επανεξελέγη για πλήρη θητεία (έξι ετών), στο αξίωμα του Γερουσιαστή, με ποσοστό 61%. Στις εκλογές του 2018, επανεξελέγη με ποσοστό 49,6% έναντι 46,2% του Ρεπουμπλικανού ανθυποψήφιού του Πάτρικ Μόρισι. Αποφάσισε να μην είναι ξανά υποφήφιος στις εκλογές του 2024, και η θητεία του έληξε στις 3 Ιανουαρίου 2025. 

 Συμμετοχή σε Επιτροπές της Γερουσίας (117ο Κογκρέσο) 

 Επιτροπή Πιστώσεων
 Επιτροπή Ενέργειας και Φυσικών Πόρων (πρόεδρος)
 Επιτροπή Ενόπλων Υποθέσεων 
 Επιτροπή Υποθέσεων Βετεράνων 

 Προσωπική ζωή 
Ο Τζο Μάντσιν, είναι παντρεμένος από το 1967, με την Γκέιλ Χίθερ Κόνελι, και έχουν τρία παιδιά. Επίσης, είναι μέλος της Εθνικής Ένωσης Όπλων των ΗΠΑ (NRA), ενώ είναι και αδειούχος πιλότος. 

 Παραπομπές 

Κατηγορία:Γερουσιαστές των ΗΠΑ
Κατηγορία:Κυβερνήτες της Δυτικής Βιρτζίνια
Κατηγορία:Πολιτικοί του Δημοκρατικού Κόμματος (ΗΠΑ)
Κατηγορία:Αμερικανοί πολιτικοί
Κατηγορία:Αμερικανοί οικονομολόγοι